ประกันจ่ายโรงงานเคลมน้ำท่วม2.3แสนล.
ประกันภัยเผย 5 เดือน จ่ายสินไหมรายใหญ่ได้ 50% ของวงเงิน 4.6 แสนล้านบาท
21 มิ.ย. 2555

ประกันภัยเผย 5 เดือน จ่ายสินไหมรายใหญ่ได้ 50% ของวงเงิน 4.6 แสนล้านบาท
นายจีรพันธ์ อัศวะธนกุล นายกสมาคมประกันวินาศภัย เปิดเผยว่า ยอดสิ้นเดือน พ.ค.ที่ผ่านมา ธุรกิจประกันวินาศภัยจ่ายค่าสินไหมทดแทนน้ำท่วมใหญ่ลูกค้ารายใหญ่เมื่อปลายปี 2554 ไปแล้ว 50% ของสินไหมรายใหญ่ทั้งหมด 4.6 แสนล้านบาท อีก 50% อยู่ระหว่างรวบรวมข้อมูลและสำรวจความเสียหาย เพราะโรงงานมีความซับซ้อนเรื่องเครื่องจักร โดยเฉพาะระบบเทคโนโลยีที่ทางลูกค้าต้องการเก็บเป็นความลับเพื่อความได้เปรียบทางการค้า
นอกจากนี้ การเปลี่ยนเครื่องจักรใหม่ต้องรอเวลาในการรอเครื่องจักรเข้ามาก่อน ซึ่งกรณีนี้ต้องพิสูจน์ถึงความจำเป็นในการเปลี่ยน เพราะทางบริษัทประกันภัยต่อจะมีข้อโต้แย้งว่าไม่ควรจะเปลี่ยน แต่ลูกค้ามองว่าต้องเปลี่ยนเพื่อรักษาความสามารถในการผลิต
“ลูกค้าเองก็ไม่ต้องการรีบรับเงิน เพราะต้องการความมั่นใจว่าสินไหมที่ได้รับตรงกับความเสียหายจริง หากรีบรับเงินไป พันธะกับประกันภัยก็จบสิ้น จึงต้องได้ข้อสรุปที่ชัดเจนก่อน” นายจีรพันธ์ กล่าว
นายจีรพันธ์ กล่าวว่า สินไหมน้ำท่วมใหญ่ทั้งหมด 4.86 แสนล้านบาท แบ่งเป็นของลูกค้ารายใหญ่มากถึง 4.6 แสนล้านบาท โดยคาดว่าอีก 2 เดือน หรือสิ้นเดือน ก.ค.นี้ อาจจะไม่สามารถจ่ายสินไหมรายใหญ่ได้ตามเป้าหมายที่รัฐวางไว้ 75% แต่สำหรับลูกค้ารายย่อยจ่ายได้แน่นอน 100% ซึ่ง 5 เดือนแรกจ่ายให้ลูกค้ารายย่อยไปแล้ว 95%
ส่วนบริษัทประกันภัยไทยวิวัฒน์ ซึ่งมีลูกค้ารายใหญ่เกือบทั้งหมดนั้น ขณะนี้ได้จ่ายสินไหมทดแทนน้ำท่วมไปแล้ว 500 ล้านบาท ถือได้ว่าครบเกือบ 100% 
ทั้งนี้ ความเห็นของภาคเอกชนเรื่องการจ่ายสินไหมให้ลูกค้ารายใหญ่ ยังไม่ตรงกับความต้องการของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ที่ให้จ่ายสินไหมลูกค้ารายใหญ่ให้ได้ถึง 75% ตามเป้าหมายในเดือน ก.ค.นี้ แต่สินไหมลูกค้ารายย่อย 2 หมื่นล้านบาท มั่นใจจ่ายได้ครบ 100% ตามกำหนด